יעל עמית

יעל עמית (נולדה בשם יעל סלוצקי ב-7 באוקטובר 1958) היא שחקנית קולנוע ותיאטרון, קומיקאית ומדבבת ישראלית. במהלך שירותה הצבאי שיחקה ושרה בלהקת פיקוד מרכז (1977). מיד עם תום לימודיה ב"בית צבי" השתלבה בתיאטרון, בטלוויזיה ובקולנוע. לצד עיסוקיה כשחקנית, למדה טיפול באמנויות בסמינר הקיבוצים ובמכללת תל חי. לעמית תואר BA בפסיכולוגיה ותיאטרון מאוניברסיטת חיפה, תואר MA בהנחיית קבוצות בשילוב אמנויות מאוניברסיטת לסלי והסמכה כמאמנת הוליסטית ממכללת רידמן. היום משלבת עמית טיפול ואימון אישי לצד משחק. עמית שיחקה בתיאטראות הרפרטואריים: הבימה, הקאמרי, תיאטרון באר שבע, ציפי מייזלר הפקות, תיאטרון חיפה ותיאטרון בית ליסין, ולקחה חלק בהצגות רבות: "פילומנה", "מכולת", "המתלבט", "סאלח שבתי", "קופסה שחורה", "מועדון האלמנות העליזות", "הלם קרב", "מהומה רבה על לא דבר", "פטריית הרעל", "תמונות ציד מבוואריה התחתית", "תזמורת על תנאי", "מקהלת אי הסכמה", "על קלות דעת וצביעות", "דון ז'ואן חוזר מהמלחמה", "פאל ג'ואי", "אוליבר!", "בילבי", "שמריהו - הילד מקופסאת השימורים", "מעלה קרחות", "חתונה מושלמת", "גבעת חלפון אינה עונה" ועוד. בפסטיבל עכו 1985 זכתה עם ההצגה "זהבה ושלושת בעליה" בציון לשבח וב"תיאטרונטו" 1999 שיחקה ב"חבר" - מחזה יחיד פרי עטה. ההצגה המשיכה לרוץ בתיאטרון הבימה משך 3 עונות. עמית דיבבה בגרסאות בעברית של עשרות סרטים מבית היוצר של דיסני, פיקסאר, דרימוורקס והאחים וורנר, כמו כן סדרות טלוויזיה, ביניהם: "אצבעונית", "בילבי", "היפהפייה הנרדמת", "חתולים בצמרת", "אצבעונית", "סינדרלה", "הארי פוטר ואבן החכמים", "פיטר פן", "מכושפת", "קובי קובי", "הטירה הנעה", "אמיצה", "שרק השלישי", "בית ספר למפלצות", "מדגסקר 2", "שרק לנצח", "הארי פוטר וחדר הסודות", "תפוס ת'גלים", "סטיוארט ליטל", "הקסם של אלה", "משפחת סופר-על", "לרדת מהפסים", "הארי פוטר והאביר מאזקבאן", "הקיסר נפל על הראש", "מרי פופינס חוזרת", "סיפורי נרניה: האריה, המכשפה וארון הבגדים", "קונג פו פנדה 3", "חיים בזרם", "טינקרבל", "טינקרבל והאוצר האבוד", "טינקרבל וסוד הכנפיים", "טינקרבל: תחרות אפייה", "המחנה הקסום", "הסנדקית הקסומה" ועוד. בטלוויזיה החינוכית לקחה חלק בתוכנית "זהו זה!" בפינה "סערה בכוס תה", ובערוץ הראשון נמנתה עם צוות תוכנית הסאטירה "מוצ"ש", לצידם של ספי ריבלין, אלי יצפאן, דב רייזר ודפנה ארמוני. בתוכנית זו יצרה עם ריבלין את הזוג הקומי "יעל ויוסף", שם תפקדה כזוגתו השתלטנית וטבעה את הקריאה המיתולוגית: "יוס-הף!". בקולנוע שיחקה עמית בשנת 1983 בתפקיד אורח בסרט "סבבה". בשנת 1987 שיחקה בסרט "אבא גנוב 1" לצד יהודה ברקן, וכן בסרטים: "תושב"ע בקריית שמונה", "מזל דגים" ועוד. כמו כן, השתתפה בתפקידי אורח בסדרות "שמש" (כמנהלת בית ספר), "לחיי האהבה" (כעוזרת בית), "איצ'ה", "הבורר", "בטי בן בסט", "דני הוליווד", "סטרייט ולעניין", "החברים של נאור", "קופה ראשית", וגם שיחקה את אשתו של מר אפל בסדרה "עממיות". בשנת 2011 השתתפה בסדרת הנוער "מה בכריש?" בתפקיד קפטן גבי וב-2012 גילמה את חיותה בסדרת הילדים "מקס ומוזה". ב-2013 שיחקה בסדרת הטלוויזיה "בלתי הפיך". בשנת 2014 שיחקה בעונה השנייה של "שנות ה-80". יעל עמית היא בתו של אבינועם סלוצקי (בנו של נח סלוצקי), שהיה מאנשי פלגות הלילה המיוחדות, אחותה הצעירה של השדרנית רויטל עמית, ואם לבת ובן - תמר ואבינועם, שניהם עוסקים בדיבוב. דודה, אח אביה, היה רס"ן זאב "זאבל'ה" עמית (סלוצקי) אשר עליו ועל יוסף "יוסל'ה" רגב (גרבר) כתבה נעמי שמר את השיר "אנחנו שנינו מאותו הכפר". אתר האינטרנט הרשמי של יעל עמית יעל עמית, במיזם "אישים" לתיעוד היצירה הישראלית יעל עמית, במסד הנתונים הקולנועיים IMDb (באנגלית) יעל עמית, בארכיון הבימה יעל עמית, באתר "הבמה" יערה יעקב, יעל עמית: "אופטימית אחרי המפגש עם דורון נשר", באתר ynet, 6 בפברואר 2013 עופר אדרת, מה עושה האקדח של וינגייט בדירה בצפון תל אביב?, באתר הארץ, 7 באוקטובר 2013